**Þorsteinn Pálsson** (født 29. oktober 1947 på Selfoss) er en islandsk redaktør og tidligere politiker for Sjálfstæðisflokkurinn. Han var Sjálfstæðisflokkurinns partileder fra 1983 til 1991, og Islands statsminister fra 1987 til 1988, og også innehatt flere andre ministerposter.

Bakgrunn
--------

Þorsteinn Pálsson ble født på Selfoss på Sør-Island, som sønn av økonomen Páll Sigurðsson (1916–) og Ingigerður Nanna Þorsteinsdóttir (1920–1982). Faren var halvbrors sønn av politikeren Svein Guðmundsson. Þorsteinn er gift med Ingibjörg Þórunn Rafnar (1950–), datter av politikeren Jónas G. Rafnar, som han har tre barn med. 

Han har studenteksamen fra 1968, og er cand.jur. fra 1974. Han var formann i studentforeningen Vöka 1969–1970, samt sentralstyremedlem i Sjálfstæðisflokkurinns ungdomsorganiasjon, Samband ungra sjálfstæðismanna, 1975–1977. Han var journalist i *Morgunblaðið* 1970–1975, redaktør i den konserative avisen *Visir* 1975–1979. Direktør i Vinnuveitendasambands Íslands 1979–1983. Etter sin politiske karriere var Þorsteinn ambassadør til Storbritannia 1999–2002 og Danmark 2002–2005. Fra 2006 til 2009 var han medredaktør i *Fréttablaðið*.

Politisk karrière
-----------------

Han ble første gang valgt inn på Alltinget i 1983. Samme år ble han valgt til partileder. Fra 1985 til 1987 var han finansminister under statsminister Steingrímur Hermannsson, som han overtok som statsminister etter i 1987. Han ble da Islands yngste statsminister noensinne, 40 år gammel. Han var også industriminister en kort periode i 1987. Som statsminister ledet han en koalisjonsregjering med Framsóknarflokkurinn, og senere også Alþýðuflokkurinn. Han gikk imidlertid av som statsminister i september 1988, på grunn av den økonomiske krisen i landet, da regjeringen ikke greide å enes om en krisepakke.

I 1991 mistet han vervet som partileder til Davíð Oddsson, som den gang var partiets nestleder og ordfører i Reykjavík. Da Oddsson dannet sin første regjering samme år, ble imidlertid Pálsson utnevnt til både fiskeri- og landbruksminister og justis- og kirkeminister. Han skjøttet begge verv inntil 1999, da han gikk ut av politikken.

Referanser
----------

1. ↑   Munzinger Personen, oppført som Thorsteinn Palsson, Munzinger IBA 00000017298, besøkt 9. oktober 2017[Hentet fra Wikidata]
2. ↑   www.althingi.is[Hentet fra Wikidata]

Eksterne lenker
---------------

* Þorsteinn Pálsson hos Alltinget


|  |  |  |
| --- | --- | --- |
| Forgjenger:**Óli Þ. Guðbjartsson** | **Islands justis- og kirkeminister**(1991–1999) | Etterfølger:**Sólveig Pétursdóttir** |
| Forgjenger:**Halldór Ásgrímsson** | **Islands fiskeri- og landbruksminister**(1991–1999) | Etterfølger:**Árni Mathiesen** |
| Forgjenger:**Steingrímur Hermannsson** | **Islands statsminister**(1987–1988) | Etterfølger:**Steingrímur Hermannsson** |
| Forgjenger:**Albert Guðmundsson** | **Islands industriminister**(1987) | Etterfølger:**Friðrik Sophusson** |
| Forgjenger:**Albert Guðmundsson** | **Islands finansminister**(1985–1987) | Etterfølger:**Jón Baldvin Hannibalsson** |
| Forgjenger:**Geir Hallgrímsson** | **Sjálfstæðisflokkurinns leder**(1983–1991) | Etterfølger:**Davíð Oddsson** |

Portaler: Konservatisme | Island

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** VIAF **·** Munzinger (iba)
 |